Ένα από τα πολύ αγαπημένα μας υλικά που το εντάσσουμε και στους κύριους χώρους, αλλά και στην κουζίνα και στο μπάνιο είναι το ξύλο σε φυσικές αποχρώσεις και υφές ή λακαρισμένο. Επίσης πολύ εντυπωσιακοί είναι οι γρανίτες σε μεγάλες διαστάσεις σε τοίχους μπάνιου ή σε δάπεδα. Ιδιαίτερη προσοχή δίνουμε πάντα στη λειτουργικότητα σε συνδυασμό με την αισθητική κι ένα χαρακτηριστικό παράδειγμα είναι τα κρυφά πόμολα και οι εργονομικοί μηχανισμοί σε ντουλάπια κουζίνας και ντουλάπες υπνοδωματίων. Στους εξωτερικούς χώρους προτείνουμε πέργκολες είτε από μέταλλο, είτε από ξύλο, καθώς και κατασκευές από μπετόν. Εντυπωσιακά τραπέζια από μπετόν, ακόμη και καρέκλες που είναι όλα πολύ ανθεκτικά, προσδίδουν ένα μίνιμαλ στυλ και αποτελούν μία ελκυστική επιλογή για τη διακόσμηση της βεράντας ή της αυλής. Και δεν γίνεται να μην αναφερθώ και πάλι στον φωτισμό των εσωτερικών κι εξωτερικών χώρων, αλλά και στις ιδιαίτερες φυτεύσεις με πέτρες και γκαζόν που διαμορφώνουν ιδανικά τους κήπους.